b'\n_START_ARTICLE_\nStadion (juoksu)\n_START_PARAGRAPH_\nStadion (m.kreik. \xcf\x83\xcf\x84\xce\xac\xce\xb4\xce\xb9\xce\xbf\xce\xbd) oli Olympian kisoissa ja muissa panhelleenisiss\xc3\xa4 kisoissa k\xc3\xa4yty juoksukilpailu. Siin\xc3\xa4 juostiin kisapaikan yhden stadioninmitan eli 600 jalan pituinen juoksurata eli stadion p\xc3\xa4\xc3\xa4st\xc3\xa4 p\xc3\xa4\xc3\xa4h\xc3\xa4n. Koska jalka oli eri pituinen eri paikoissa, juoksumatka vaihteli kisoittain. Usein stadionin voittajaa juhlittiin my\xc3\xb6s kisojen voittajana. Stadion oli osana my\xc3\xb6s antiikin viisiottelun ohjelmassa.\n_START_SECTION_\nStadion Olympian kisoissa\n_START_PARAGRAPH_\nOlympian kisoissa stadion oli ensimm\xc3\xa4inen ja alussa ainoa urheilulaji heti ensimm\xc3\xa4isist\xc3\xa4 vuoden 776 eaa. kisoista l\xc3\xa4htien. Tuolloin juoksun voitti Koroibos. Lis\xc3\xa4ksi kisoihin kuului poikien stadionjuoksu, joka otettiin mukaan 37. olympiadin kisoissa vuonna 632 eaa. Kisoissa stadionin matka eli Olympian stadionin juoksuradan pituus oli 192,27 metri\xc3\xa4. L\xc3\xa4ht\xc3\xb6laukaus t\xc3\xb6r\xc3\xa4ytettiin torvella. Toimitsijat (hellanodikai) pitiv\xc3\xa4t huolen, ettei varasl\xc3\xa4ht\xc3\xb6j\xc3\xa4 otettu, ja tarkkailivat huijauksia ja maaliintuloj\xc3\xa4rjestyksen. Mik\xc3\xa4li juoksijat ylittiv\xc3\xa4t maalilinjan yht\xc3\xa4 aikaa, kilpailu uusittiin._NEWLINE_Olympian kisoissa stadion n\xc3\xa4htiin kisojen t\xc3\xa4rkeimp\xc3\xa4n\xc3\xa4 lajina, ja koko kisat nimettiin lajin voittajan mukaan. Lis\xc3\xa4ksi voittajalla oli oikeus sytytt\xc3\xa4\xc3\xa4 uhrituli. Kisojen muita juoksulajeja olivat diaulos, dolikhos ja hoplitodromos._NEWLINE_Seuraavassa luetellaan stadionin ja poikien stadionin tunnetut voittajat Olympian kisoissa. Luettelo perustuu Foundation of the Hellenic World -s\xc3\xa4\xc3\xa4ti\xc3\xb6n kokoamaan tietokantaan, johon on koottu antiikin ajalta s\xc3\xa4ilyneet tiedot kisojen voittajista (katso my\xc3\xb6s: luettelo Olympian kisojen voittajista). S\xc3\xa4ilyneet tiedot ovat ep\xc3\xa4t\xc3\xa4ydellisi\xc3\xa4.'